רוברט דובאל

שנותיו הראשונות

דובאל נולד בסן דייגו שבקליפורניה, כבנם של ויליאם הווארד דובאל, אדמירל יוצא הצי האמריקני, ממוצא צרפתי, ואמו, שחקנית חובבת ונצר לגנרל מלחמת האזרחים האמריקנית, רוברט לי. אביו השתייך לפלג הנוצרי-מתודיסטי ואמו לפלג מדע נוצרי (Christian Science). דובאל חונך כעל פי תפיסת המדע הנוצרי, ולטענתו הוא נמנה עם פלג זה עוד בימינו אנו, אף על פי שאין הוא מקיים את אורח החיים של הפלג (כדבריו בראיון לכתב העת "וניטי פייר" ב-2006).
כבנו של יוצא צבא, דובאל גדל זמן מה באנאפוליס, מרילנד, בסמוך לאקדמיית הצי האמריקני. הוא הושעה מלימודיו בבית הספר "סברן", שבעיר. בין השנים 1953 ו-1954, שירת דובאל בצבא ארצות הברית, עוטר במדליית שירות ההגנה הלאומי], והשתחרר בדרגת טר"ש.
דובאל למד משחק בבית הספר לתיאטרון "נייברהוד פלייהאוס" שבניו יורק, ונמנה עם תלמידיו של סנפורד מייזנר. כשחקן בתחילת דרכו, עבד דובאל בפקיד דואר במנהטן, אולם התפטר מקץ חצי שנה.

קריירה קולנועית

טבילת האש הקולנועית של דובאל הייתה בתפקידו כבו רדלי, בסרט המוערך "אל תיגע בזמיר" (1962). ב-1963 שיחק בסרט קפטן ניומן לצידו של גרגורי פק. בשנים שלאחר מכן גילם את דמויותיהם של הפושע הידוע לשמצה נד פפר ב"אומץ אמיתי" ורס"ן פרנק ברנס בסרט "מ.א.ש" (1970), אולם פרץ לתודעה הציבורית רק עשור מאוחר יותר, בעת שגילם את דמותו של "הקונסיליירי" טום הייגן בסרטים "הסנדק" (1972) ו"הסנדק 2" (1974). בשנת 1976 כיכב דובאל לצד מייקל קיין ודונלד סאתרלנד במותחן הקולנועי על פי ספרו של ג'ק היגינס "הנשר נחת".
דובאל התברג למועמדויות לאוסקר בקטגוריית שחקן המשנה בעבור תפקידו בסרט "תביעה אזרחית", בעבור תפקיד ראשי בסרט "טייס שב הביתה" ובעבור משחקו כלויטננט קולונל קילגור ב"אפוקליפסה עכשיו" (1979). מילותיו בסרט "אפוקליפסה עכשיו", "אני אוהב את ריח הנפלם בבוקר", היו לאחד הציטוטים הידועים בתולדות הקולנוע.
המלל המלא, כדלקמן:
"מריח את זה? אתה מריח את זה? נפלם, בן. שום דבר בעולם לא מריח ככה. אני אוהב את ריח הנפלם על הבוקר. אתה יודע, פעם הפצצנו גבעה במשך שתים עשרה שעות. כשהכל נגמר הלכתי לשם. לא מצאנו אף לא אחד מהם, אף לא גופה צהובה מסריחה אחת. הניחוח... אתה מכיר את ניחוח הבנזין הזה... הגבעה כולה, הריחה כמו... ניצחון".
דובאל ביים את "המטיף" – סרט שעסק בכומר שנמלט מן החוק וזכה לשבחי המבקרים, ואת "טנגו התנקשות" מותחן שסבב סביב אחד מתחביביו הגדולים של דובאל – ריקוד הטנגו. בשנת 2003 נטבע "כוכב" על שמו בשדרת הכוכבים בהוליווד, ובשנת 2005 הוענקה לו המדליה הלאומית לאמנויות מנשיא ארצות הברית ג'ורג' וו. בוש.
בשנת 2003 גילם את דמותו של הגנרל רוברט ה. לי ב"אלים וגנרלים". דובאל, כאמור, הוא מצאצאי הגנרל.
ב-2006, זכה דובאל בפרס אמי על השתתפותו במיני סדרת הטלוויזיה "דרך שבורה". בשנת 2007 שיחק בסרט הדרמה "לשחק עם המזל" של הבמאי קרטיס הנסון. 
בשנת 2014 שיחק דובאל בדרמה "השופט" בתפקיד שופט בית המשפט ג'וזף פאלמר והיה מועמד בפעם השביעית לפרס האוסקר, בקטגוריית שחקן המשנה הטוב ביותר. בשנת 2018 שיחק בסרטו של סטיב מקווין "אלמנות".

חייו האישיים

על חבריו הקרובים של דובאל נמנים דסטין הופמן וג'ין הקמן – אותם הכיר עוד מימיו כשחקן מתחיל. דובאל נישא ארבע פעמים, לראשונה ב-1964. אשתו הנוכחית היא השחקנית הארגנטינאית, לוצ'יאנה פדראזה, לה נישא בשנת 2005. דובאל מבוגר ממנה ב-40 שנה.
רוברט דובאל דובר ספרדית שוטפת, הוא חולק את יום הולדתו עם חברתו לסרט "הסנדק", דיאן קיטון. העיר החביבה עליו היא בואנוס איירס, ארגנטינה. הוא רקדן טנגו נלהב ואוהד כדורגל. דובאל הוא רפובליקני מובהק, ואף הוזמן לטקס השבעתו של הנשיא ג'ורג' ווקר בוש בשנת 2001. כיום הוא מעורב במאבק משפטי נגד כוונתה של חברת אנרגיה מקומית למתוח קווי מתח גבוה בתוואי של אזור מגוריו.